Flere af regeringens stramninger på asylområdet har mødt massiv kritik, men alligevel støttes de af mere end halvdelen af befolkningen. Det viser en Megafon-måling for Politiken og TV 2.

I målingen svarer 53 procent, at de er tilhængere af at give politiet mulighed for at frihedsberøve flygtninge under 18, mens 51 procent svarer, at de er tilhængere af at udsætte retten til familiesammenføring for visse flygtninge fra et til tre år.

For at dæmme op for det historiske asylpres fremlagde regeringen i november en omfattende asylpakke med 34 konkrete stramninger. Med opbakning fra resten af partierne i blå blok og Socialdemokraterne blev 13 af stramningerne vedtaget efter en lynbehandling i Folketinget i november, mens de resterende skal stemmes igennem særskilt i Folketinget.